寄竹隠先生孫應時
作者：劉過
朝代：宋

paragraphs: 蘇州酒滴如真珠，公能醉之酒百壺。
得閒政恐不來爾，來則倒屣相與俱。
江山繞樓詩句好，奔走萬變同馳驅。
大書小草各有能，雷雹震耀鶑花姝。
當其半醉尚醒在，宛若處女未嫁夫。
盃行到手湖海歇，翻覆雲雨來須臾。
羲之屈使坐北面，命騷如役僕與奴。
角巾斜飄鬢毛出，筆墨顛倒衫袖烏。
回旋左右如有礙，歸路不記長鬚扶。
賓儕指摘士竊笑，亦有好事描爲圖。
或云先生鬰於用，浮沈欲以酒自娛。
實非能飲姑好客，不時斗酒由人須。
若予乃是真飲者，糟丘日日鄉無何。
雖然人亦難意料，未可目以爲酒徒。
相逢擺畧邊幅盡，胸次開豁無城郛。
歛藏窮達付之酒，不以禮法自束拘。
情歸一真舉無僞，滑稽玩世爲通儒。
飲與不飲無不可，醉醒醒醉同一區。
癡人之前莫說夢，夢中說夢愈闊迂。
客來輒飲飲輒醉，此其所以爲竹湖。
不然他人豈無酒，欲去此脚自懶趨。
計公之客日百數，結束冠带紛座隅。
欲言喉牙物如梗，中懷腹非外示愚。
不如鄙性好誠實，退無取議進不諛。
歐公自愛曼卿放，昌黎亦喜劉叉粗。
滿城風雨重陽近，黄花籬落金英敷。
山高凜風吹客倒，公樓雖小主者殊。
狂當相就取一醉，有酒飲我無酒酤。
此即雖狂亦可喜，我去俗子疇當呼。
世無人兮亦已久，公不容我誰容乎。